Христо Смирненски
Конференция

chitanka.info

Конференция[0]

Баща ти, аз и ти

и няколко роднини

домът ви приюти

ни зад своите врати.

— Вземи я за жена! —

Лойд Джордж[1] ме в миг подсети.

— Плати си дълговете! —

ревнаха отстрана.

Под нашето небе

Барту[2] бе твойта леля

и нейната повеля

комична даже бе.

Предлагаше ми тя

проект и зъл, и черен;

аз ловък кат Чичерин[3]

подсвирвах си с уста.

Баща ти се смири,

но леля ти прокле ме.

О, тя по едно време

заплаши ме дори.

След разговор горещ

ний нищо не решихме

и дверите открихме

без всякакъв годеж.

Но ти във този час

сети се, моя драга.

— Да идем, казваш, в Хага

ний двамата тогаз![4]

И ний сме най-подир

в Борисова градина,

там сигурно двамина

ще сключим вече мир[5].

[0] Публикация: Българан. Седмично хумористично списание. София, г. VII, бр. 22 от [27 май] 1922 г., с подпис: Йохан.

Стихотворението е написано във връзка с международната конференция, състояла се в Генуа от 10 април до 19 май. В конференцията вземат участие представители от 29 държави и се обсъждат финансови и икономически въпроси. Целта на империалистическите държави е да упражнят нов натиск върху съветската държава и да я принудят към значителни икономически и политически отстъпки, които да доведат до реставрация на капитализма.

Съветската делегация начело с Чичерин категорично отхвърля домогванията на империалистическите държави. ↑

[1] Лойд Джордж е един от инициаторите за свикването на Генуезката конференция.

Лойд Джордж (1863-1945) — английски политически и държавен деец: министър-председател през 1916–1922 г. Той е един от авторите на Версайлския мирен договор (1919); проявява голяма враждебност към славянството на Парижката мирна конференция от 1919-1920 г. ↑

[2] Барту — Жан Луи Барту (1862-1934) — френски държавен деец, историк и публицист; министър-председател през 1913 г. Той възглавява френската делегация на конференцията в Генуа, на която се обявява против СССР и против политиката на компромиси с Германия, провеждана от А. Бриан. ↑

[3] Чичерин, Г. В. Чичерин (1872–1936) — виден съветски държавен деец и дипломат, от 1918 до 1930 г. е народен комисар на външните работи. ↑

[4] — Да идем, казваш, в Хага — основните въпроси на Генуезката конференция не са разрешени, а са пренесени на Хагската конференция, състояла се от 15 юни до 19 юли 1922 г. ↑

[5] ще сключим вече мир — по време на Генуезката конференции Съветска Русия сключва Рапалския договор с Германия, с което пробива единния фронт на империалистическите държави. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.